钦定古今图书集成/明伦汇编/官常典/第573卷 > 严忠嗣
## 钦定古今图书集成/明伦汇编/官常典/第573卷 > 严忠嗣

按《元史严实传》：“忠嗣，实之第三子也。少从张澄、商挺、
李桢学，略知经史大义。辛亥，其兄忠济授以东平人
匠总管，遥领单州防御使事。乙卯，充东平路管军万
户。丁巳，从忠济略地扬州，取邵伯埭，首立战功。己未，
南征，从忠济渡淮，分兵出桂车岭，与宋兵相拒三昼
夜，杀获甚众，始达蕲州。及渡江抵鄂，分部攻城九十”
馀日，战甚力。师还，授金虎符。中统三年，李璮叛，宋兵
攻蕲州，势张甚。徐州总管李杲哥降于宋，齐鲁山寨
为宋兵所据，忠嗣从大帅按脱救蕲县，复徐州，执李
杲哥杀之。攻邹之峄山、滕之牙山，多所杀获。按脱论
功以闻，赐银二百两、币五十端。四年，朝廷惩青、齐之
乱，居大藩者子弟不得亲政，于是罢官家居。至元十
年卒。